แนวโน้มดัชนีเช้าลงแรงตามดาวโจนส์
นักวิเคราะห์ฯคาดตลาดหุ้นไทยเช้านี้ลงแรงตามดาวโจนส์หลังตัวเลขเศรษฐกิจสหรัฐฯออกมาแย่กว่าคาด ให้แนวรับ 1,150 จุด แนวต้าน 1,180 จุด
18 พ.ค. 2555

นักวิเคราะห์ฯคาดตลาดหุ้นไทยเช้านี้ลงแรงตามดาวโจนส์หลังตัวเลขเศรษฐกิจสหรัฐฯออกมาแย่กว่าคาด ให้แนวรับ 1,150 จุด แนวต้าน 1,180 จุด          นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้ น่าจะกระโดดลงแรงไม่น้อยกว่า 15 จุด เพราะปัจจัยต่างประเทศกดดันตลาดหุ้นไทยและตลาดหุ้นทั่วโลกต่อไป เนื่องจากตัวเลขทางเศรษฐกิจของสหรัฐประกาศออกมาต่ำกว่าคาด และธนาคารกลางยุโรป(อีซีบี)ยุติการปล่อยเงินกู้ให้กับธนาคารบางแห่งของกรีซ          รวมทั้งปัญหายุโรปยังยืดเยื้อ ล่าสุดมูดี้ส์ลดอันดับเครดิตแบงก์สเปน 16 แห่ง จากก่อนหน้านี้ลดอันดับเครดิตแบงก์อิตาลี 26 แห่ง ด้านการเมืองกรีซยังคงต้องรอการเลือกตั้งใหม่ 17 มิ.ย.55 และฟิทช์ เรทติ้งประกาศลดอันดับเครดิตตราสารหนี้กรีซจาก B- สู่ CCC จากความเสี่ยงที่ว่า กรีซอาจจะจำเป็นต้องออกจากยูโรโซน          ปัจจุบันมองตลาดยังอยู่ในช่วงขาลงที่ยังไม่สิ้นสุด และไม่เห็นปัจจัยที่เข้ามาสนับสนุน มีแต่ปัจจัยที่กดดันตลาดต่อเนื่อง ดังนั้น แนะให้นักลงทุนรอดูสถานการณ์ หากไม่กล้ารองรับความเสี่ยงในระดับสูงควรชะลอการลงทุนออกไป  สำหรับกกรอบแนวรับวันนี้ 1,150 จุด แนวต้าน 1,180 จุด